
A zöld gyík (Lacerta viridis Laurenti, 1768) habitatválasztásának vizsgálata a Fertőmelléki-dombság területén

Vizsgálataimat 2011 nyarán, a Fertőmelléki-dombság kiválasztott mintaterületein végeztem. Terepi munkám során 60 db zöld gyík (Lacerta viridis) (20 adult, 20 egyéves és 20 fiatal) habitat-struktúrájának legfontosabb paramétereit számszerűsítettem. Vonaltranszekt módszert alkalmaztam, melynek során, a lehetséges élőhelyeken kerestem a zöld gyíkokat. Minden felvett egyednél rögzítettem a kiülő hely és a búvóhely típusát is. A terepen gyűjtött adatokat statisztikai módszerekkel dolgoztam fel. Főkomponens-analízis (PCA) segítségével a habitat-választást befolyásoló legfontosabb paramétereket, diszkriminancia analízissel (DA) a 3 korcsoport habitat-választásban mutatkozó eltéréseit mutattam ki.
Az eredmények alapján megállapítható, hogy a zöld gyík a fás és fátlan társulások szegélyzónáiban tartózkodik, ahol a nyílt részeket napozásra és táplálkozásra, a sűrű növényzetet búvóhelyként használja fel. A főkomponensek alapján a nyitott foltok aránya, a kőborítás, a gyepszint borítottság, illetve a lehetséges búvóhely távolsága bizonyultak a leginkább meghatározó struktúra-paramétereknek. A diszkriminancia analízis segítségével kimutatható, hogy a zöld gyík 3 korcsoportjának (adult, egyéves, fiatal) habitat-választása eltérő.
A zöld gyíkok többsége a növényzet közötti nyitott foltokat és a növényzet szegélyét használta kiülő helyként. Búvóhelyként általában cserjék, kisebb arányban kövek alatti rések szolgáltak. A kiülő helyek és a búvóhelyek típusainak arányában is eltérést tapasztaltam a 3 korosztály között.
Megállapítható, hogy a zöld gyík habitat-választását döntő mértékben az élőhely struktúrája, mozaikossága befolyásolja. Legfontosabb védelmi intézkedésként az erdők szegélyterületeinek megfelelő erdészeti kezelése javasolható.



